秋懷
作者：張嵲
朝代：宋

paragraphs: 前山躋暮氣，虚簷納輕陰。
沉疴稍輕體，徐步望遥岑。
泬寥天宇净，斐亹秋雲深。
原野曠蕭條，崗阜何崎嶔。
微霜被群物，悴葉聲蕭森。
遊鱗奔巨壑，翔鳥候穹林。
結念非一端，滯思紛相尋。
伊昔抱微尚，夙懷塵外心。
風波一震蕩，飄流安可任。
廉頗思趙士，鍾儀懷楚音。
往憤既切古，來憂方在今。
安排諒躛言，委順亦虚襟。
由來窮達士，萬古同堙沉。
聊申悽斷意，持和雙南金。